- Matiyos
- <
- 4
- >

Bo̱r-u̱s nass
Ko-Gwo̱mo-wu̱ u̱n ya-u̱t-ko̱t
megerte̱ Ye̱so
(Mark 1:12-13; Ruka 4:1-13)
1 Ka da-de, Ku̱kt-o̱ Shir wootu̱ru̱ Ye̱so n-me̱ o-dákár remen ko-Gwo̱mo-wu̱ u̱n ya-u̱t-ko̱t megertú̱ wu̱.*4:1 Hyen komo: Yahu 2:18; 4:15. 2 Ye̱so no̱mo̱g o-swo̱o̱t u̱t-ho̱ kwo̱o̱z-u̱t yoor [40] m-te̱t m-ho̱w ne̱. Remen kaane̱, me̱r bo̱pu̱ru̱ wu̱ de̱e̱n.
3 Ko-Gwo̱mo-wu̱ u̱n ya-u̱t-ko̱t haanu̱ru̱, wu̱ megru̱ru̱ Ye̱so. Wu̱ ze̱e̱ru̱ Ye̱so, “U̱rege̱ wo̱ Wà-wu̱ Shir wu̱, rwo̱ ka ta'ar-to̱ barme̱ rii-yo m-re̱!”
4 Ye̱so shasu̱ru̱, “Gense̱ to̱ ro̱ u̱n taku̱rda-o̱ Shir u̱nze,
“ ‘U̱n rii-yo m-re̱ o̱ cot
hun-ne̱ hette̱ kum m-ho̱o̱g á,
se̱ de̱ gom-to̱ rwu̱u̱ne̱ u̱n nu-o Shir à kap.’†4:4 Hyen komo: Kara 8:3. ”
5 Ko-Gwo̱mo-wu̱ u̱n ya-u̱t-ko̱t heete̱ Ye̱so o-Urusharima bo̱-o̱ so̱-o̱. Wu̱ detu̱ru̱ Ye̱so re̱e̱no̱ n-to̱n u̱n Pyo-o̱ Shir be-de jiishe̱ m-pipir à. 6 Ka da-de ko-Gwo̱mo-wu̱ u̱n ya-u̱t-ko̱t ze̱e̱ru̱ Ye̱so, “U̱rege̱ wo̱ Wà-wu̱ Shir wu̱, hukse̱, o he̱be̱ n-dak. Gense̱ to̱ ro̱ u̱n taku̱rda-o̱ Shir, u̱nze,
“ ‘Shir a ru̱ yan-to̱m-ye̱ u̱n wu̱ ye̱ 'er wo̱.
Ye̱a go̱ks wo̱ u̱n kom-to̱ u̱n ye̱,
taase o he̱be̱ u̱t-ta'ar o ho̱ge̱ m-hoog.’‡4:6 Hyen komo: Bo̱ng 91:11-12. ”
7 Ye̱so ze̱e̱ru̱ wu̱, “Gense̱ to̱ ro̱ u̱n taku̱rda-o̱ Shir, u̱nze, ‘Wo̱ meger Yawe Shir ru á!’§4:7 Hyen komo: Kara 6:16. ”
8 Ko-Gwo̱mo-wu̱ u̱n ya-u̱t-ko̱t dooru̱ Ye̱so m-heet n-to̱n u̱n o̱ ken haag-o̱, o̱ m-pipir de̱e̱n. Wu̱ kutu̱ru̱ Ye̱so dak-to̱ u̱n ho̱no o-dak pitip u̱n gwo̱mo-to̱ u̱n to̱ ne̱, u̱n se̱ps-mo̱ u̱n to̱ ne̱. 9 Wu̱ dooru̱ Ye̱so m-ze̱e̱, “Kap o̱ u̱n to̱ ka man hoks wo̱ to̱ m-ya'as, o nom gwo̱mo-to̱ u̱n to̱, u̱rege̱ wo̱a kwu̱ktu̱tu̱ me̱ o 'ye me̱, m-se̱k.”
10 Ye̱so ze̱e̱ru̱ wu̱, “Arag kàne̱ ko-Gwo̱mo-wu̱ u̱n ya-u̱t-ko̱t o̱! Remen gense̱ to̱ ro̱ u̱n taku̱rda-o̱ Shir u̱nze,
“ ‘Nome̱ Yawe Shir ru m-gu̱w,
wu̱ wu̱ cot o he m-kwu̱kte̱.’*4:10 Hyen komo: Kara 6:13. ”
11 Ka da-de, ko-Gwo̱mo-wu̱ u̱n ya-u̱t-ko̱t argu̱ru̱, wu̱ yage̱ Ye̱so. Yan-to̱m-ye̱ Shir haanu̱ru̱ ye̱ nomoru̱ Ye̱so m-se̱nge̱.
Ye̱so takante̱ rwo̱ru̱ u̱n Ma-to̱ Shir
dak-o̱ o-Gariri
(Mark 1:14-15; Ruka 4:14-15)
12 Da-o̱ Ye̱so ho̱ge̱ karma-ne̱ ka'ag Yohana Wa-m-Yo'os u̱n hun-ne̱ m-ho̱ à, Ye̱so inu̱ru̱ wu̱ wargu̱ru̱ dak-o̱ o-Gariri.†4:12 Hyen komo: Mati 14:3; Mark 6:17; Ruka 3:19-20. 13 Se̱ da-o̱ wu̱ ha bo̱-o̱ o-Nazaret à, ka da-de ne̱, wu̱ yagu̱ru̱ o-Nazaret wu̱ haaru̱ bo̱-o̱ o-Kapanahum o̱ ro̱ re̱e̱no̱ n-riib o̱ u̱n mar-o̱ Gariri ma-de u̱n dak-o̱ o-Zeburun, o-Napari ne̱.‡4:13 Hyen komo: Yoha 2:12. 14 Ye̱so u̱n no̱m kaane̱ remen a shoosté̱ rii-yo Ishaya wan-Rwo̱r rwo̱re̱ à, o-da de̱e̱n o̱ arge̱ à u̱nze,
15 “Me̱n to̱m ne̱ u̱m ru̱ru̱ no̱ hun-ne̱ ye̱
u̱n dak-o̱ o-Zeburun u̱n dak-o̱ o-Napari ne̱.
No̱ ye̱ ro̱ yow yow u̱n mar-o̱ Gariri ne̱ à,
u̱n pes-to̱ u̱n Ro̱o̱g-o̱ o-Joda ne̱,
komo u̱n hun-ne̱ ne̱ ye̱ ro̱ u̱n dak-o̱ o-Gariri à,
be-de ye̱ ro̱ Yahuda-ne̱ á ro̱ u̱r-she'et à.
16 Ka hun-ne̱ ye̱ ro̱ u̱r-she'et n-me̱ o-comb à,
ye̱ hyen caari-mo̱ m-cecar.
Cecar-mo̱ Shir, u̱ntu̱n bo̱ ho̱-u̱r ro̱ m-rwu̱u̱n n-sot à,
Mo̱a rwu̱u̱n be-de u̱n
ka ye̱ ku̱kt-to̱ u̱n ye̱ merse̱ à.”§4:15-16 Hyen komo: Isha 9:1-2.
17 Cin ka da-o̱ Ye̱so cire̱ ko̱'o̱t-o̱ Ma-to̱ Shir, wu̱ ro̱ m-ze̱e̱, “Yagu̱ no̱ no̱m u̱r-ba'as, no̱ mu̱u̱n be-de Shir, remen da-o̱ Shir he u̱t-gwo̱mo à nomsu̱nte̱ yow yow.”*4:17 Hyen komo: Mati 3:2.
Ye̱so ak yan-ship u̱n jan ne̱n nass
(Mark 1:16-20; Ruka 5:1-11)
18 Ye̱so ro̱ m-arag n-riib o̱ u̱n Mar-o̱ o-Gariri. Wu̱ hyanu̱ru̱ ye̱ ken hen-ne̱ ye̱ ne̱n yoor, Simo̱n wu̱ a m-ze̱e̱ Bitrus à, u̱n hen u̱n wu̱ ne̱ wu̱ a m-ze̱e̱ Andarawus à. Ye̱ ro̱ m-jorbe̱ o-yo n-me̱ o-mar, remen ye̱ ya-m-ship u̱n jan-ye̱, u̱n baab-to̱ u̱n jan ne̱. 19 Ye̱so ze̱e̱ru̱ ye̱, “Do̱nd no̱ me̱, man muut no̱ yan-neke̱-m re. Man yoosu̱ no̱ bo̱ no̱ he haante̱ u̱n hun-ne̱ be u̱n de à.” 20 Ba u̱n naas o-da, ye̱ yagu̱ru̱ saw-to̱ u̱n ye̱ to̱ ye̱ rotte̱ u̱n ship u̱n jan à, ye̱ do̱ru̱ru̱ Ye̱so.
21 Bo̱ Ye̱so aragte̱ u̱n co à, wu̱ hyanu̱ru̱ ye̱ ken hen-ne̱ ye̱ ne̱n yoor komo. Ye̱ ro̱ Yakubu u̱n hen u̱n wu̱ ne̱ Yohana yakar Ze̱be̱di. Ye̱ ro̱ u̱n ja'as u̱n yo-o̱ u̱n ship u̱n jan o-hat u̱n tato-o̱ u̱n ye̱ ne̱, ye̱ shipt jan. Ye̱so aagu̱ru̱ ye̱. 22 Da-o gaan, ye̱ yage̱ o-hat kap u̱n tato u̱n ye̱ ne̱, ye̱ do̱ru̱ru̱ Ye̱so.
Ye̱so guug hun-ne̱ de̱e̱n
(Ruka 6:17-19)
23 Ye̱so bo̱pu̱ m-pa'ag myet dak-o̱ o-Gariri, wu̱ ro̱ u̱r-yoos u̱n kuke̱-to̱ u̱n yoos u̱n Ma-to̱ Shir. Wu̱ ro̱ m-ko̱'o̱t Ma-to̱ m-Re̱re̱m to̱ u̱n gwo̱mo-to̱ Shir. Komo wu̱ taaste̱ go̱m-se u̱n hun-ne̱ u̱n ya-ba-m-gu̱gaaz mo̱ o-wu̱r ne̱.†4:23 Hyen komo: Mati 9:35; Mark 1:39. 24 Remen kaane̱, ma-to̱ u̱n wu̱ wo̱o̱ru̱ ko̱ o̱ ke dak-o̱ o-Siriya da-o gaan. Ye̱ ma'asu̱ru̱ wu̱ m-hante̱ u̱n ya-u̱s-go̱m go̱-u̱s-go̱, u̱n yan-swo̱ u̱r-ko̱o̱b ne̱, u̱n ye̱ ya-u̱t-ko̱t da'e̱ u̱t-hi ne̱ à u̱n ya-o-tattara ne̱, u̱n ryam-ne̱ komo. Wu̱ taasu̱ go̱m-se u̱n ye̱ myet. 25 Hun-ne̱ u̱t-mo̱o̱r ne̱ do̱ru̱ru̱ wu̱ e̱s-mo̱ o-Gariri. Ye̱ ken ye̱ rwu̱u̱n-mo̱ o-Urusharima u̱n dak-o̱ o-Judiya ne̱. Ye̱ ken ye̱ rwu̱u̱n-mo̱ u̱n be-de ye̱ m-aag, Bo̱-u̱t o̱p à, har u̱n e̱s-mo̱ u̱n pesto-de u̱n so̱ u̱n ho̱ran-de u̱n Ro̱o̱g-o̱ o-Joda.

- Matiyos
- <
- 4
- >

*Bo̱r-u̱s nass:1 4:1 Hyen komo: Yahu 2:18; 4:15.

†Bo̱r-u̱s nass:4 4:4 Hyen komo: Kara 8:3.

‡Bo̱r-u̱s nass:6 4:6 Hyen komo: Bo̱ng 91:11-12.

§Bo̱r-u̱s nass:7 4:7 Hyen komo: Kara 6:16.

*Bo̱r-u̱s nass:10 4:10 Hyen komo: Kara 6:13.

†Bo̱r-u̱s nass:12 4:12 Hyen komo: Mati 14:3; Mark 6:17; Ruka 3:19-20.

‡Bo̱r-u̱s nass:13 4:13 Hyen komo: Yoha 2:12.

§Bo̱r-u̱s nass:16 4:15-16 Hyen komo: Isha 9:1-2.

*Bo̱r-u̱s nass:17 4:17 Hyen komo: Mati 3:2.

†Bo̱r-u̱s nass:23 4:23 Hyen komo: Mati 9:35; Mark 1:39.

© 2017 WBT