- 1 Tasaronika-ne̱
- <
- 1
- >

Taku̱rda-o Burus aco o̱ wu̱ gene̱ yan-dor Ye̱so n-me̱ bo̱-o̱
o-Tasaronika
Rem-se ro̱ n-me̱ à:
M-zante̱ 1:1
U̱r-bo̱ngo̱n u̱t-se̱p ne̱ 1:2—3:13
Do ye̱ u̱n jaab-o̱ u̱r-hur u̱n she'et-de yan-dor 4:1-12
U̱r-ke̱we̱s u̱n ma-to̱ u̱n haan-m Kiristi 4:13—5:11
Do ye̱ u̱n jaab-o̱ u̱r-hur o̱ u̱r-bu̱ste̱ 5:12-22
U̱r-ko̱m 5:23-28
Bo̱r-o gaan
Burus ro̱ u̱r-gas
1 Be u̱n de Burus mo̱sse̱ u̱n Siras*1:1 u̱t-Girik: Sirabanus. u̱n Timoti ne̱, ge̱nbe̱ ka taku̱rda-o̱, ha-mo̱ u̱n be-de u̱n yan-dor Ye̱so ye̱ u̱n bo̱-o̱ o-Tasaronika,†1:1 Hyen komo: Se̱ng 17:1. ye̱ ro̱ ye̱ Shir, o-Tato u̱n Wan-Ko̱yan ne̱ Ye̱so Kiristi.‡1:1 Wu̱ Shir daagne̱ à.
U̱m ko̱no̱g Shir wu̱ ye'et no̱ m-yar u̱n gwu̱gwu̱-mo̱ u̱r-hur ne̱.
Yan-dor u̱n bo̱-o̱ o-Tasaronika
she̱re̱g u̱r-be̱e̱b ne̱
2 Ko̱yanda te̱ m-bo̱mu̱ u̱n Shir rem no̱ kap, te̱ no̱ m-tan u̱n ko̱n-u̱s te̱. 3 Te̱ m-baks u̱n se̱nge̱-m no̱ ne̱ mo̱ m-she̱r u̱n co-o̱ Shir Tato na u̱n se̱nge̱-mo̱ no̱tte̱ à remen no̱ was hun-ne̱. Da-o̱ hun-ne̱ ya'u̱ no̱ u̱r-ko̱o̱b à, no̱ u̱n 'mo̱ u̱r-hur ne̱ remen no̱ ro̱ o-sakto̱ ne̱ n-me̱ u̱n Wan-Ko̱yan na Ye̱so Kiristi.
4 O̱r te̱ ne̱, te̱ nak u̱nze Shir ro̱ m-was no̱ ne̱, komo wu̱ daagu̱ no̱. 5 Remen da-o̱ te̱ hantu̱ no̱ Ma-to̱ m-Re̱re̱m à, ba u̱t-ma temb á, amba u̱r-be̱e̱b ne̱. Ku̱kt-o̱ Shir o̱ komo dossu̱te̱ no̱ das-mo̱ u̱r-hur no̱ nept u̱nze yo te̱ rwo̱re̱ à nip-to̱. No̱ nak go̱n she'et-de te̱ she'ete̱ n-me̱ u̱n no̱ à remen te̱ guut no̱. 6 No̱ yooste̱ go̱n she'et u̱n te̱ u̱n de ma Wan-Ko̱yan ne̱ komo, no̱ go̱ksu̱ru̱ Ma-to̱ Shir; Ku̱kt-o̱ Shir ye'et no̱ zak-o̱ u̱r-hur, ko̱ de̱ no̱mte̱ no̱ swo̱o̱g u̱r-ko̱o̱b de̱e̱n à.§1:6 Hyen komo: Se̱ng 17:5-9. 7 Remen u̱n kaane̱ o̱ no̱ waragte̱ rii-yo u̱r-yoos be-de u̱n hun-ne̱ ye̱ u̱n dak-to̱ o-Makidoniya o-Akaya ne̱. 8 Remen be u̱n no̱ o̱, hun-ne̱ ye̱ rigimse̱ raag-o no̱ à ho̱ge̱ ma-u̱t Wan-Ko̱yan to̱ cu̱wu̱t ko̱ kene̱ u̱n ka raag-o̱, ba u̱n dak-to̱ o-Makidoniya u̱n o̱ o-Akaya ne̱ o̱ cot á. A nak u̱n she̱r-m no̱ ne̱ be-de Shir ko̱ kene̱, ba ma se̱ te̱ rwo̱ro̱g á. 9 Remen hun-ne̱ u̱n hi u̱n de u̱n ye̱, ye̱ ro̱ m-rwo̱r bo̱ no̱ go̱ksu̱ te̱ à. Komo u̱n bo̱ no̱ yage̱ m-gir, no̱ waktu̱nte̱ be-de Shir à, remen no̱ nomu̱té̱ Shir wu̱ o-nip u̱n o̱ u̱n ho̱o̱g ne̱ m-gu̱w. 10 Ye̱ ru̱ru̱tu̱ te̱ u̱nze m-mo̱ka waase̱ no̱ m-mu̱u̱n mo̱ u̱n Wà u̱n wu̱ Ye̱so o-dish ne̱ u̱n ho̱no o-dak e̱s-mo̱ n-To̱n o-shir. Ká Ye̱so wu̱ Shir 'yonse̱ u̱t-marimar à, wu̱ he na m-ruut n-me̱ u̱n ka ryaab-se ro̱o̱ne̱ à.

- 1 Tasaronika-ne̱
- <
- 1
- >

*Bo̱r-o gaan:1 1:1 u̱t-Girik: Sirabanus.

†Bo̱r-o gaan:1 1:1 Hyen komo: Se̱ng 17:1.

‡Bo̱r-o gaan:1 1:1 Wu̱ Shir daagne̱ à.

§Bo̱r-o gaan:6 1:6 Hyen komo: Se̱ng 17:5-9.

© 2017 WBT