- U̱t-Hyangan
- <
- 19
- >

Bo̱r-u̱s o̱p u̱s-jero̱
Bo̱ngo̱n-de Shir n-To̱n
1 Bo̱ to̱ ka aragte̱ à, u̱m ho̱gu̱ru̱ o-zaaz u̱ntu̱n co̱r-se u̱n mo̱ro̱g-de u̱t-mo̱o̱r n-To̱n o̱ Shir se ro̱ m-ze̱e̱,
“Bo̱m no̱ Yawe!*19:1 u̱t-Girik: Harrerruja.
Gwu̱, m-se̱ps ne̱, u̱r-be̱e̱b ne̱ ro̱ be-de Shir na!
2 Remen piish u̱n ma-u̱t u̱n wu̱ hond hond to̱ ro̱,
wu̱ komo ko-yan-me̱n-u̱t pus-to̱ wu̱,
Wu̱ sabu̱rsu̱te̱ o-Babira ká caari-wu̱ u̱n ko-kaar-wu̱,
Babira-o rakste̱ hun-ne̱ ye̱ u̱n ho̱no o-dak
u̱n bu̱-yo u̱n ás-o̱ u̱n o̱.
Shir mu̱su̱te̱ hun-ne̱ ye̱ u̱n wu̱†19:2 u̱t-Girik: gu̱w-ne̱ ye̱ u̱n wu̱. ye̱ ká ne'a-wu̱ hoome̱ à.”‡19:2 Hyen komo: Kara 32:43; 2Gwm 9:7.
3 Komo co̱r-se u̱n ye̱ ze̱e̱ru̱,
“Bo̱m no̱ Yawe!§19:3 u̱t-Girik: Harrerruja.
Hye-de u̱n tu̱k-mo̱ u̱n ká bo̱-o̱ daaru̱ har da-o̱ ba m-ta.”*19:3 Hyen komo: Isha 34:10.
4 Se̱k-ye̱ u̱r-kwo̱o̱z u̱n nass [24] u̱n rii-ye̱ u̱n ho̱o̱g ne̱ nass kwu̱ktu̱ru̱ ye̱ bo̱mu̱ru̱ Shir, wu̱ ro̱ tara o-kwu̱u̱r à. Ye̱ 'yonsu̱ru̱ u̱s-co̱r ye̱ ze̱e̱ru̱,
“Amin!†19:4 Wata: Yage̱ to̱ nomote̱ kaane̱! Bo̱m no̱ Yawe!”
5 A ho̱gu̱ru̱ o-co̱r rwu̱u̱n-mo̱ u̱n ká kwu̱u̱r-o̱ ro̱ m-ze̱e̱,
“Bo̱m no̱ Shir na,
no̱ gu̱w-ne̱ ye̱ u̱n wu̱ kap,
Caari u̱n re̱k-wu̱ ne̱,
kap ye̱ ro̱ wu̱ m-gye̱r à.”‡19:5 Hyen komo: Bo̱ng 115:13.
Ge-de u̱n Ya o-Rwu̱u̱g o-Ca
6 Ka da-de u̱m ho̱gu̱ komo o-zaaz sa o zee o̱ u̱n mo̱ro̱g-de u̱t-mo̱o̱r, u̱ntu̱n zaaz-o̱ u̱n ja-mo̱ m-ho̱ mo̱ m-sa, u̱ntu̱n dwu̱m-de o-dàkàr. U̱m ho̱gu̱ru̱ ye̱ m-ze̱e̱,
“Bo̱m no̱ Yawe!§19:6 u̱t-Girik: Harrerruja.
Remen Wan-Ko̱yan na wu̱ ro̱ u̱t-gwo̱mo,
wu̱ ro̱ Shir Wa-u̱t-Gwo̱mo kap!*19:6 Hyen komo: Izik 1:24; Bo̱ng 93:1; 97:1; 99:1.
7 A nom no̱ o-zak u̱n yu̱yaw-mo̱ u̱t-me̱n ne̱,
a se̱ps no̱ wu̱!
Remen da-o wo̱o̱g o̱ u̱n ge-de u̱n Ya o-Rwu̱u̱g o-Ca,
komo ko-'ew zo̱ngsu̱te̱.
8 A ya'ag ká ko-'ew-wu̱, wu̱ cu̱p gund-o̱ m-rwo̱n o-pus o̱.”
(Ka gund-o̱ m-rwo̱n o̱ o-pus o̱ ro̱ u̱n hek-o̱ u̱n rem-u̱s so̱-se se yan-ba-m-ku̱ko̱p no̱me̱ à.)
9 Ka da-de wan-to̱m-wu̱ Shir ze̱e̱ru̱ me̱. “Gen to̱ kà: ‘Shir ya'ag ye̱ u̱r-ho̱ ye̱ a bane̱ ha-mo̱ u̱n ka ge-de u̱n Ya o-Rwu̱u̱g o-Ca de à.’ ” Wu̱ dooru̱ komo m-ze̱e̱, “To̱ ka to̱ ro̱ Ma-to̱ Shir to̱ o-nip.”†19:9 Hyen komo: Mati 22:2-3.
10 Ka da-de u̱m he̱e̱ru̱ u̱n na-se u̱n wu̱ u̱m bu̱mu̱t wu̱. Amba wu̱ ze̱e̱ru̱, “Ay, wo̱ no̱m kaane̱ á! Me̱ ko-gu̱w-wu̱ Shir wu̱, u̱ntu̱n wo̱ u̱n o̱r ru ne̱ ne̱, no̱ ye̱ su̱'e̱ Ye̱so à. Kwu̱ktu̱ no̱ Shir! Me̱ u̱n ze̱e̱ kaane̱ remen bo̱ u̱n ye̱ ko̱'o̱te̱ ma-u̱t Ye̱so à, ye̱ ro̱ m-rwo̱r yo Ku̱kt-o̱ Shir ze̱e̱ ye̱ ru̱r à.”
Wu̱ ken wu̱ n-to̱n u̱n jo̱k-o pus-yo
11 Ka da-de u̱m hyanu̱ru̱ To̱n-o shir tikshite̱, komo jo̱k-o pus-yo ro̱ eso kaane̱. Ka wu̱ daa ká jo̱k-yo à, jin-de u̱n wu̱ Ko-yan-E̱ss u̱t-Ma komo Wa-o-Nip. U̱n me̱n-u̱t pus-to̱ wu̱ ro̱ u̱n piish u̱t-ma komo u̱r-gu̱n ne̱.‡19:11 Hyen komo: Izik 1:1; Bo̱ng 96:13; Isha 11:4. 12 Yish-ye̱ u̱n wu̱ u̱ntu̱n rem-de o-ra, komo u̱n hi-de u̱n wu̱ ro̱ u̱t-go̱nd ne̱ de̱e̱n. Komo wu̱ ro̱ u̱n de ken jin-de ne̱ gense̱. Ka jin-de yatt-wu̱ napu̱ de á se̱ wu̱.§19:12 Hyen komo: Dane 10:6. 13 Wu̱ cu̱pste̱ u̱r-matuku de a mu̱su̱sse̱ m-hyó à. Jin-de u̱n ká con-de komo Ma-to̱ Shir. 14 Bu̱u̱g-de u̱n karma-ne̱ ye̱ n-To̱n shir ro̱ wu̱ m-do̱re̱ n-to̱n u̱n jo̱k u̱n co̱p-to̱ u̱t-gund ne̱ pus-to̱ puu. 15 O̱ ken magay-o̱ m-rye o̱ rwu̱u̱nu̱ru̱ u̱n nu-o̱ u̱n wu̱. U̱n ka magay-o̱ wu̱ reete̱ u̱t-dak. Komo, “Wu̱a nom gwo̱mo-to̱ u̱n ye̱ u̱n ko̱-yo o-kwo̱m.”*19:15 Hyen komo: Bo̱ng 2:9. Komo wu̱a rwu̱u̱te̱ caari-se u̱n ryaab-se Shir Wa-u̱t-Gwo̱mo Kap be-de u̱n hun-ne̱ u̱ntu̱n ne̱t-wu̱ ro̱ 'mo̱ u̱n yakar-ye̱ u̱s-'yo be-de a u̱n po̱t u̱t-us à.†19:15 Hyen komo: Isha 63:3; Jowe 3:13; Hyan 14:20. 16 U̱n matuku-de u̱n wu̱, komo u̱n kut-o̱ u̱n wu̱ ne̱, a ge̱ne̱ ka jin-de:
Ko-Gwo̱mo-wu̱ u̱n gwo̱mo-ne̱, komo wu̱ jiishe̱ m-se̱k be-de u̱n se̱k-ye̱ à.
17 Komo u̱m hyanu̱ru̱ wan-to̱m-wu̱ Shir ro̱ eso n-me̱ u̱r-ho̱. Wu̱ aagu̱ru̱ eeg u̱n caari-o̱ o-co̱r wu̱ agnu̱ru̱ kap o̱ u̱n no-ye̱ ro̱ u̱t-hukse̱ u̱n ku̱s-o̱ n-To̱n shir à. Wu̱ zee, “Haan no̱, no̱ karge̱ be-de u̱n ka caari-o̱ o-biki o̱ Shir o̱. 18 Haan no̱ no̱ ti ap-mo̱ u̱n gwo̱mo-ne̱, u̱n mo̱ u̱n caari-ye̱ u̱n karma-ne̱ ne̱, u̱n mo̱ u̱n ya-u̱r-gu̱n ne̱, u̱n mo̱ u̱n jo̱k-ne̱, u̱n mo̱ u̱n ye̱ ro̱ ye̱ m-da ne̱ à, u̱n ap-mo̱ hun-ne̱ kap, gu̱w-ne̱ u̱n ye̱ ro̱ gu̱w-ne̱ á, caari u̱n re̱k-ye̱ ne̱!”‡19:17-18 Hyen komo: Izik 39:17-20.
19 Ka da-de u̱m hyanu̱ru̱ ka nem-yo mo̱ro̱gsu̱te̱ gwo̱mo-ne̱ ye̱ u̱n ho̱no o-dak u̱n karma-ne̱ ye̱ u̱n ye̱ ne̱, remen ye̱ teet u̱r-gu̱n u̱n ka wu̱ ro̱ n-to̱n o-jo̱k à, u̱n karma-ne̱ ye̱ u̱n wu̱ ne̱. 20 Amba a shipk ka nem-yo, mo̱sse̱ u̱n ka wan-rwo̱r u̱n ma-to̱ shir wu̱ u̱t-bo̱ wu̱ ne̱ wu̱ no̱me̱ saw-to̱ o-made̱ u̱n ka nem-yo à. Be-de u̱n ka saw-to̱ o-made̱ to̱ wu̱ durumse̱ ye̱ go̱kse̱ napa-o̱ u̱n ká nem-yo, komo u̱n ye̱ kwu̱kte̱ zwo̱-o̱ u̱n wu̱r-o̱ u̱n yo ne̱ à. Kap yoor-mo̱ u̱n ye̱ a jorbu̱ ye̱ n-me̱ u̱n mar-o̱ u̱n ta'ar-to̱ u̱n caari-o̱ o-ra u̱n ho̱o̱g ne̱.§19:20 Hyen komo: Hyan 13:1-18. 21 A ho̱o̱ru̱ karma-ne̱ ye̱ u̱n ye̱ o-magay o̱ rwu̱u̱ne̱ u̱n nu-o̱ u̱n ká wu̱ ro̱ tara n-to̱n u̱n jo̱k-o o-pus yo à. Ho̱n u̱n no-ye̱ n-to̱n myet ye̱ re̱e̱ru̱ ap-mo̱ u̱n ká u-to̱ bo̱ ye̱ co̱ne̱ à.

- U̱t-Hyangan
- <
- 19
- >

*Bo̱r-u̱s o̱p u̱s-jero̱:1 19:1 u̱t-Girik: Harrerruja.

†Bo̱r-u̱s o̱p u̱s-jero̱:2 19:2 u̱t-Girik: gu̱w-ne̱ ye̱ u̱n wu̱.

‡Bo̱r-u̱s o̱p u̱s-jero̱:2 19:2 Hyen komo: Kara 32:43; 2Gwm 9:7.

§Bo̱r-u̱s o̱p u̱s-jero̱:3 19:3 u̱t-Girik: Harrerruja.

*Bo̱r-u̱s o̱p u̱s-jero̱:3 19:3 Hyen komo: Isha 34:10.

†Bo̱r-u̱s o̱p u̱s-jero̱:4 19:4 Wata: Yage̱ to̱ nomote̱ kaane̱!

‡Bo̱r-u̱s o̱p u̱s-jero̱:5 19:5 Hyen komo: Bo̱ng 115:13.

§Bo̱r-u̱s o̱p u̱s-jero̱:6 19:6 u̱t-Girik: Harrerruja.

*Bo̱r-u̱s o̱p u̱s-jero̱:6 19:6 Hyen komo: Izik 1:24; Bo̱ng 93:1; 97:1; 99:1.

†Bo̱r-u̱s o̱p u̱s-jero̱:9 19:9 Hyen komo: Mati 22:2-3.

‡Bo̱r-u̱s o̱p u̱s-jero̱:11 19:11 Hyen komo: Izik 1:1; Bo̱ng 96:13; Isha 11:4.

§Bo̱r-u̱s o̱p u̱s-jero̱:12 19:12 Hyen komo: Dane 10:6.

*Bo̱r-u̱s o̱p u̱s-jero̱:15 19:15 Hyen komo: Bo̱ng 2:9.

†Bo̱r-u̱s o̱p u̱s-jero̱:15 19:15 Hyen komo: Isha 63:3; Jowe 3:13; Hyan 14:20.

‡Bo̱r-u̱s o̱p u̱s-jero̱:18 19:17-18 Hyen komo: Izik 39:17-20.

§Bo̱r-u̱s o̱p u̱s-jero̱:20 19:20 Hyen komo: Hyan 13:1-18.

© 2017 WBT